Document ID: 32011D0717
Publication Date: 2011-10-27

Content:
DEĊIŻJONI TA’ IMPLIMENTAZZJONI TAL-KUMMISSJONI
tas-27 ta’ Ottubru 2011
li temenda d-Deċiżjoni 98/536/KE li tistabbilixxi l-lista ta’ laboratorji nazzjonali ta’ referenza għar-rivelazzjoni ta’ residwi
(notifikata bid-dokument numru C(2011) 7610)
(Test b’relevanza għaż-ŻEE)
(2011/717/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva tal-Kunsill 96/23/KE tad-29 ta’ April 1996 dwar miżuri għall-monitoraġġ ta’ ċerti sustanzi u residwi tagħhom f’annimali ħajjin u prodotti tal-annimali u li tħassar id-Direttivi 85/358/KEE u 86/469/KEE u d-Deċiżjonijiet 89/187/KEE u 91/664/KEE (1), u b’mod partikolari t-tielet subparagrafu tal-Artikolu 14(1) tagħha,
Billi:
(1)
Id-Direttiva 96/23/KE tistabbilixxi miżuri għall-monitoraġġ tas-sustanzi u gruppi ta’ residwi mniżżla fl-Anness I tagħha. Din tistipula li kull Stat Membru għandu jagħżel minn tal-inqas laboratorju nazzjonali wieħed ta’ referenza, li għandu jkun responsabbli għal ċerti xogħlijiet stipulati f’din id-Direttiva. Id-Direttiva 96/23/KE tistipula wkoll li għandha titħejja lista mill-Kummissjoni ta’ dawn il-laboratorji.
(2)
Il-lista ta’ laboratorji nazzjonali ta’ referenza għall-iskoperta ta’ residwi bħalissa hija stabbilita fl-Anness tad-Deċiżjoni tal-Kummissjoni 98/536/KE (2).
(3)
Ċerti Stati Membri għażlu laboratorji nazzjonali addizzjonali ta’ referenza jew issostitwixxew il-laboratorji magħżula ma’ laboratorji oħrajn. Barra minn hekk, il-koordinati tal-kuntatt u l-gruppi ta’ residwi mmonitorjati minn ċerti laboratorji li bħalissa huma elenkati fl-Anness tad-Deċiżjoni 98/536/KE nbidlu. Fl-interess taċ-ċarezza u l-konsistenza tal-liġi tal-Unjoni, huwa għaldaqstant xieraq li tiġi aġġornata l-lista ta’ laboratorji nazzjonali ta’ referenza stabbilita fl-Anness ta’ din id-Deċiżjoni.
(4)
Id-Deċiżjoni 98/536/KE għandha għalhekk tiġi emendata skont dan.
(5)
Il-miżuri stipulati f’din id-Deċiżjoni huma b’konformità mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
L-Anness tad-Deċiżjoni 98/536/KE jinbidel bit-test fl-Anness ta’ din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, is-27 ta’ Ottubru 2011.

Metadata:
Eurovoc Level 1 Categories: 100158
100149
100155
Eurovoc Level 2 Categories: 100262
100215
100244
Eurovoc Level 3 Categories: 2090
2479
1268
2478
All Eurovoc Categories: 1442
192
3660
4308
6569